ชื่นชมผู้สูงอายุมีทักษะการสร้างสุข สามารถปรับกายและปรับใจ ได้เป็นอย่างดีในสถานการณ์โควิด-19
แพทย์หญิงอัมพร เบญจพลพิทักษ์ อธิบดีกรมสุขภาพจิต กล่าวว่า จากสถานการณ์แพร่ระบาดของโควิด-19 ที่ต่อเนื่องและยาวนาน ตั้งแต่ปี 2563 จนถึงปัจจุบัน ผู้สูงอายุยังคงเป็นกลุ่มที่ได้รับผลกระทบอย่างสูงจากการเสี่ยงต่อการติดเชื้อได้ง่าย การมีอัตราเสียชีวิตมากกว่าวัยอื่นๆ การที่ต้องปรับเปลี่ยนวิถีชีวิตจากเดิม ตั้งแต่การต้องรักษาระยะห่างจากครอบครัว เพื่อน คนใกล้ชิด และไม่สามารถไปพบแพทย์ตามนัดเพื่อรักษาโรคประจำตัวสิ่งเหล่านี้ส่งผลกระทบต่อภาวะสุขภาพจิตผู้สูงอายุเป็นอย่างมาก อย่างไรก็ตาม แม้สถานการณ์ในประเทศ จะยังคงมีแนวโน้มที่เปลี่ยนแปลงตลอดเวลา แต่มีข้อค้นพบที่สำคัญจากการสำรวจถึงความเข้มแข็งทางใจของผู้สูงอายุในประเทศไทยยังอยู่ในระดับที่ดี จากผลการสำรวจข้อมูลในผู้สูงอายุติดบ้านติดเตียงผ่านทางระบบ Mental Health Check In ของกรมสุขภาพจิต จำนวน 45,453 ราย พบว่า ผู้สูงอายุที่ติดบ้าน ติดเตียงร้อยละ 77.26 มีพลังใจในระดับมาก ร้อยละ 82.26 รู้สึกมีกำลังใจเมื่อได้รับการสนับสนุนจากคนรอบข้าง และร้อยละ 80.9 สามารถจัดการกับปัญหาและความเครียดของตนเองได้ แสดงให้เห็นได้ว่าแม้ต้องเผชิญสถานการณ์ที่ยากลำบาก แต่ผู้สูงอายุไทยส่วนใหญ่ยังคงปรับตัวได้ และยังคงมีสุขภาพจิตที่ดี ผลจากการสำรวจพบว่ามากกว่า ร้อยละ 80 ที่ผู้สูงอายุรู้สึกมีกำลังใจเมื่อได้รับการสนับสนุนจากคนรอบข้าง หมายถึง การที่ผู้สูงอายุได้รับการดูแลเอาใจใส่โดยเฉพาะจากบุคคลในครอบครัว ลูกหลาน ญาติพี่น้อง เพื่อนบ้าน หรือคนในชุมชน ส่งผลให้ผู้สูงอายุมีกำลังใจมากขึ้น กรมสุขภาพจิต มีการดำเนินงานดูแลสุขภาพจิตผู้สูงอายุ ครอบคลุมทั้งกลุ่มติดสังคม ติดบ้าน และติดเตียง โดยมีโปรแกรมการสร้างสุข 5 มิติคือ สุขสบาย  สุขสนุก สุขสง่า  สุขสว่าง และสุขสงบ ให้กับผู้สูงอายุที่ติดสังคม ทั้งในรูปแบบรายบุคคลและรายกลุ่ม ซึ่งมีการนำไปใช้ทั้งในชมรมผู้สูงอายุ/โรงเรียนผู้สูงอายุ โดย อสม. สำหรับผู้สูงอายุ ที่ใช้เทคโนโลยี เช่น โทรศัพท์มือถือ หรือคอมพิวเตอร์ สามารถเข้าไปเรียนรู้ได้ด้วยตนเองในเว็บไซต์กองส่งเสริมและพัฒนาสุขภาพจิต (กสพส.) www.sorporsor.com อย่างไรก็ตาม หากผู้สูงอายุหรือสมาชิกในครอบครัวต้องการความช่วยเหลือด้านสุขภาพจิต สามารถขอคำปรึกษาได้ทางสายด่วนสุขภาพจิต 1323 ได้ตลอด 24 ชั่วโมง